CELEX: 32021D1312
Language: mt
Date: 2021-07-19 00:00:00
Title: Deċiżjoni tal-Kunsill (UE) 2021/1312 tad-19 ta’ Lulju 2021 li tawtorizza l-ftuħ ta’ negozjati għal ftehim ta’ kooperazzjoni bejn l-Unjoni Ewropea u l-Organizzazzjoni Internazzjonali tal-Pulizija Kriminali (ICPO-INTERPOL)

10.8.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 287/2
               
            
         DEĊIŻJONI TAL-KUNSILL (UE) 2021/1312
         tad-19 ta’ Lulju 2021
         li tawtorizza l-ftuħ ta’ negozjati għal ftehim ta’ kooperazzjoni bejn l-Unjoni Ewropea u l-Organizzazzjoni Internazzjonali tal-Pulizija Kriminali (ICPO-INTERPOL)
         IL-KUNSILL TAL-UNJONI EWROPEA
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 16(2), l-Artikolu 82(1) u l-Artikolu 87(2) tiegħu, flimkien mal-Artikoli 218(3) u (4) tiegħu,
         Wara li kkunsidra r-rakkomandazzjoni mill-Kummissjoni Ewropea,
         Billi:
         
                     (1)
                  
                  
                     Jenħtieġ li jinfetħu negozjati bil-ħsieb li jiġi konkluż ftehim ta’ kooperazzjoni (“il-Ftehim”) bejn l-Unjoni u l-Organizzazzjoni Internazzjonali tal-Pulizija Kriminali (‘Interpol’). Il-ftehim ser ikollu l-għan li jirregola l-kooperazzjoni bejn l-Unjoni u l-Interpol fil-qasam tal-infurzar tal-liġi, il-kooperazzjoni ġudizzjarja f’materji kriminali, u fil-qasam tas-sigurtà tal-fruntieri (bħala parti mill-ġestjoni tal-fruntieri).
                  
               
                     (2)
                  
                  
                     Il-Ftehim jenħtieġ li jipprovdi s-salvagwardji u l-garanziji meħtieġa biex jiġi awtorizzat aċċess ikkontrollat għall-bażijiet ta’ data tad-Dokumenti tal-Ivvjaġġar Misruqin u Mitlufin (“SLTD”) tal-Interpol u tad-Dokumenti tal-Ivvjaġġar Assoċjati ma’ Avviżi (“TDAWN”) permezz tal-Portal Ewropew tat-Tfittxija (“ESP”), mill-Istati Membri u mill-aġenziji tal-Unjoni, sa fejn dan ikun neċessarju għat-twettiq tal-kompiti tagħhom u f’konformità mad-drittijiet ta’ aċċess tagħhom.
                  
               
                     (3)
                  
                  
                     L-Artikolu 9(5) tar-Regolament (UE) 2019/818 tal-Parlament Ewropew u tal-Kunsill (1), jipprevedi li t-tfittxijiet fil-bażijiet ta’ data tal-Interpol isiru b’mod li ebda informazzjoni ma tiġi żvelata lis-sid tal-allert tal-Interpol.
                  
               
                     (4)
                  
                  
                     Il-Ftehim jenħtieġ li jirregola l-kooperazzjoni bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi stabbilita bir-Regolament (UE) 2016/794 tal-Parlament Ewropew u tal-Kunsill (2) (“Europol”) u l-Interpol, filwaqt li jqis l-aħħar żviluppi fil-ġlieda kontra t-terroriżmu, il-kriminalità organizzata serja transfruntiera u tranżnazzjonali, kif ukoll il-ħtiġijiet operazzjonali attwali u l-mandat tal-Europol.
                  
               
                     (5)
                  
                  
                     Il-Ftehim jenħtieġ li jiffaċilita l-istabbiliment u r-regolamentazzjoni tal-kooperazzjoni bejn l-Uffiċċju tal-Prosekutur Pubbliku Ewropew stabbilit bir-Regolament tal-Kunsill (UE) 2017/1939 (3) (“l-UPPE”) u l-Interpol.
                  
               
                     (6)
                  
                  
                     Il-Ftehim jenħtieġ li jipprovdi l-bażi ġuridika għall-awtorizzazzjoni tal-Europol, l-Aġenzija tal-Unjoni Ewropea għall-Kooperazzjoni fil-Ġustizzja Kriminali stabbilit bir-Regolament (UE) 2018/1727 tal-Parlament Ewropew u tal-Kunsill (4) (“Eurojust”) u lill-UPPE biex jaċċessaw il-bażijiet ta’ data rilevanti tal-Interpol fit-twettiq tal-kompiti tagħhom.
                  
               
                     (7)
                  
                  
                     Jenħtieġ li l-Ftehim jipprovdi l-bażi ġuridika biex il-Eurojust u l-UPPE jiġu awtorizzati jiskambjaw informazzjoni operazzjonali mal-Interpol.
                  
               
                     (8)
                  
                  
                     L-Artikoli 23(1), (2) u (5) tar-Regolament (UE) 2016/794 jipprevedi l-iskambju ta’ data personali bejn il-Europol u organizzazzjonijiet internazzjonali sa fejn ikun meħtieġ għat-twettiq tal-kompiti tal-Europol, kif definiti fl-Artikolu 4 ta’ dak ir-Regolament.
                  
               
                     (9)
                  
                  
                     L-Artikoli 80, 99 u 104 tar-Regolament (UE) 2017/1939 jistabbilixxu fid-dettall ir-relazzjonijiet bejn l-UPPE u s-sħab tiegħu u jipprevedu l-iskambju ta’ informazzjoni bejn l-UPPE u organizzazzjonijiet internazzjonali.
                  
               
                     (10)
                  
                  
                     Fid-dawl tal-informazzjoni li tinsab fil-premessa 33 tar-Regolament (UE) 2016/794 u l-premessa 46 tar-Regolament (UE) 2018/1727, huwa xieraq li tissaħħaħ il-kooperazzjoni bejn il-Europol u l-Interpol, u bejn l-Eurojust u l-Interpol rispettivament, billi jiġi promoss l-iskambju effiċjenti ta’ data personali.
                  
               
                     (11)
                  
                  
                     L-Artikolu 47(1), (5) u (6), u l-Artikoli 52 u 56 tar-Regolament (UE) 2018/1727 jistabbilixxu r-relazzjonijiet bejn l-Eurojust u s-sħab tagħha, u jipprevedu l-iskambju ta’ data personali, bejn il-Eurojust u organizzazzjonijiet internazzjonali.
                  
               
                     (12)
                  
                  
                     L-Aġenzija tal-Unjoni Ewropea għat-Tmexxija Operattiva tas-Sistemi tal-IT Fuq Skala Kbira fl-Ispazju ta’ Libertà, Sigurtà u Ġustizzja (“eu-LISA”) stabbilita bir-Regolament (UE) 2018/1726 tal-Parlament Ewropew u tal-Kunsill (5) jenħtieġ li tappoġġa l-implimentazzjoni teknika tal-aċċess għall-bażijiet ta’ data tal-Interpol fil-kuntest tar-Regolamenti (KE) Nru 767/2008 (6), (UE) 2018/1240 (7) u (UE) 2019/817 (8) tal-Parlament Ewropew u tal-Kunsill, f’konformità mar-Regolament (UE) 2018/1726.
                  
               
                     (13)
                  
                  
                     Fid-dawl tal-informazzjoni li tinsab fil-premessa 96 tar-Regolament (UE) 2017/1939, huwa xieraq li tissaħħaħ il-kooperazzjoni bejn l-Unjoni u l-Interpol billi jiġi promoss l-iskambju effiċjenti tad-data personali.
                  
               
                     (14)
                  
                  
                     L-Artikolu 94 tar-Regolament (UE) 2018/1725 tal-Parlament Ewropew u tal-Kunsill (9), jistabbilixxi l-kondizzjonijiet għat-trasferimenti ta’ data personali operazzjonali lil organizzazzjonijiet internazzjonali.
                  
               
                     (15)
                  
                  
                     Il-Ftehim jenħtieġ li jkun f’konformità sħiħa mad-dispożizzjonijiet dwar il-protezzjoni tad-data stabbiliti fir-Regolament (UE) 2016/679 tal-Parlament Ewropew u tal-Kunsill (10), ir-Regolament (UE) 2018/1725 u d-Direttiva (UE) 2016/680 tal-Parlament Ewropew u tal-Kunsill (11).
                  
               
                     (16)
                  
                  
                     Il-Ftehim jenħtieġ li jirrispetta bis-sħiħ id-drittijiet fundamentali, u josserva l-prinċipji, rikonoxxuti mill-Karta tad-Drittijiet Fundamentali tal-Unjoni Ewropea (“il-Karta”), b’mod partikolari d-dritt għar-rispett tal-ħajja privata u tal-familja, rikonoxxut fl-Artikolu 7 tal-Karta, id-dritt għall-protezzjoni tad-data personali, rikonoxxut fl-Artikolu 8 tal-Karta, u d-dritt għal rimedju effettiv u għal proċess ġust, rikonoxxut mill-Artikolu 47 tal-Karta. Il-Ftehim jenħtieġ li jiġi applikat f’konformità mad-drittijiet u mal-prinċipji minquxa fil-Karta.
                  
               
                     (17)
                  
                  
                     Il-Ftehim jenħtieġ li jkun mingħajr preġudizzju għad-drittijiet u l-obbligi tal-Istati Membri fir-relazzjonijiet tagħhom mal-Interpol li ma jaqgħux fil-kamp ta’ applikazzjoni tal-Ftehim.
                  
               
                     (18)
                  
                  
                     F’konformità mal-Artikoli 1, 2 u 2a tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea (TFUE), id-Danimarka mhix qed tieħu sehem fl-adozzjoni ta’ din id-Deċiżjoni u mhix marbuta biha jew soġġetta għall-applikazzjoni tagħha.
                  
               
                     (19)
                  
                  
                     F’konformità mal-Artikoli 1 u 2 tal-Protokoll Nru 21 dwar il-pożizzjoni tar-Renju Unit u tal-Irlanda fir-rigward tal-ispazju ta’ libertà, sigurtà u ġustizzja, anness mat-TUE u mat-TFUE, u mingħajr preġudizzju għall-Artikolu 4 ta’ dak il-Protokoll, l-Irlanda mhix qed tieħu sehem fl-adozzjoni ta’ din id-Deċiżjoni u mhix marbuta biha jew soġġetta għall-applikazzjoni tagħha.
                  
               
                     (20)
                  
                  
                     Il-Kontrollur Ewropew għall-Protezzjoni tad-Data ġie kkonsultat, f’konformità mal-Artikolu 41(2) tar-Regolament (UE) 2018/1725 u ta l-opinjoni tiegħu fil-25 ta’ Mejju 2021 (12),
                  
               ADOTTA DIN ID-DEĊIŻJONI:
         
            Artikolu 1
            
               1.   Il-Kummissjoni hija b’dan awtorizzata tiftaħ negozjati, f’isem l-Unjoni Ewropea, għal ftehim ta’ kooperazzjoni bejn l-Unjoni Ewropea u l-Organizzazzjoni Internazzjonali tal-Pulizija Kriminali (ICPO-INTERPOL).
            
            
               2.   In-negozjati għandhom jitmexxewu fuq il-bażi tad-direttivi ta’ negozjati tal-Kunsill li jinsabu fl-Anness għal din id-Deċiżjoni.
            
         
         
            Artikolu 2
            Il-Kummissjoni hija b’dan innominata bħala n-negozjatur tal-Unjoni.
         
         
            Artikolu 3
            In-negozjati għandhom jitmexxew f’konsultazzjoni mal-Grupp ta’ Ħidma dwar l-Iskambju ta’ Informazzjoni tal-ĠAI (Grupp ta’ Ħidma IXIM), soġġett għal kwalunkwe gwida li l-Kunsill jista’ sussegwentement jipprovdi lill-Kummissjoni t.
            Il-Kummissjoni għandha tirrapporta lill-Kunsill dwar l-iżvolġiment u l-eżitu tan-negozjati kemm fuq bażi regolari kif ukoll kull meta tiġi mitluba mill-Kunsill. Fejn adatt, jew meta mitlub mill-Kunsill, il-Kummissjoni għandha tipproduċi rapport bil-miktub.
         
         
            Artikolu 4
            Din id-Deċiżjoni hija indirizzata lill-Kummissjoni.
         
         
            Magħmul fi Brussell, id-19 ta’ Lulju 2021.
            
               
                  Għall-Kunsill
               
               
                  Il-President
               
               J. PODGORŠEK
            
         
         
            (1)  Ir-Regolament (UE) 2019/818 tal-Parlament Ewropew u tal-Kunsill tal-20 ta’ Mejju 2019 dwar l-istabbiliment ta’ qafas għall-interoperabbiltà bejn sistemi ta’ informazzjoni tal-UE fil-qasam tal-kooperazzjoni tal-pulizija u ġudizzjarja, l-ażil u l-migrazzjoni u li jemenda r-Regolamenti (UE) 2018/1726, (UE) 2018/1862 u (UE) 2019/816 (ĠU L 135, 22.5.2019, p. 85).
         
            (2)  Ir-Regolament (UE) 2016/794 tal-Parlament Ewropew u tal-Kunsill tal-11 ta’ Mejju 2016 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u li jissostitwixxi u jħassar id-Deċiżjonijiet tal-Kunsill 2009/371/ĠAI, 2009/934/ĠAI, 2009/935/ĠAI, 2009/936/ĠAI u 2009/968/ĠAI (ĠU L 135, 24.5.2016, p. 53).
         
            (3)  Ir-Regolament tal-Kunsill (UE) 2017/1939 tat-12 ta’ Ottubru 2017 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”) (ĠU L 283, 31.10.2017, p. 1).
         
            (4)  Ir-Regolament (UE) 2018/1727 tal-Parlament Ewropew u tal-Kunsill tal-14 ta’ Novembru 2018 dwar l-Aġenzija tal-Unjoni Ewropea għall-Kooperazzjoni fil-Ġustizzja Kriminali (Eurojust), u li jissostitwixxi u jħassar id-Deċiżjoni tal-Kunsill 2002/187/ĠAI (ĠU L 295, 21.11.2018, p. 138).
         
            (5)  Ir-Regolament (UE) 2018/1726 tal-Parlament Ewropew u tal-Kunsill tal-14 ta’ Novembru 2018 dwar l-Aġenzija tal-Unjoni Ewropea għat-Tmexxija Operattiva ta’ Sistemi tal-IT fuq Skala Kbira fl-Ispazju ta’ Libertà, Sigurtà u Ġustizzja (eu-LISA), u li jemenda r-Regolament (KE) Nru 1987/2006 u d-Deċiżjoni tal-Kunsill 2007/533/ĠAI u li jħassar ir-Regolament (UE) Nru 1077/2011 (ĠU L 295, 21.11.2018, p. 99).
         
            (6)  Ir-Regolament (KE) Nru 767/2008 tal-Parlament Ewropew u tal-Kunsill tad-9 ta’ Lulju 2008 dwar is-Sistema tal-Informazzjoni dwar il-Viża (VIS) u l-iskambju ta’ data bejn l-Istati Membri dwar viżi għal perjodu qasir (Regolament VIS) (ĠU L 218, 13.8.2008, p. 60).
         
            (7)  Ir-Regolament (UE) 2018/1240 tal-Parlament Ewropew u tal-Kunsill tat-12 ta’ Settembru 2018 li jistabbilixxi Sistema Ewropea ta’ Informazzjoni u ta’ Awtorizzazzjoni għall-Ivvjaġġar (ETIAS) u li jemenda r-Regolamenti (UE) Nru 1077/2011, (UE) Nru 515/2014, (UE) 2016/399, (UE) 2016/1624 u (UE) 2017/2226 (ĠU L 236, 19.9.2018, p. 1).
         
            (8)  Ir-Regolament (UE) 2019/817 tal-Parlament Ewropew u tal-Kunsill tal-20 ta’ Mejju 2019 dwar l-istabbiliment ta’ qafas għall-interoperabbiltà bejn sistemi ta’ informazzjoni tal-UE fil-qasam ta’ fruntieri u viża u li jemenda r-Regolamenti (KE) Nru 767/2008, (UE) 2016/399, (UE) 2017/2226, (UE) 2018/1240, (UE) 2018/1726 u (UE) 2018/1861 tal-Parlament Ewropew u tal-Kunsill u d- Deċiżjonijiet tal-Kunsill 2004/512/KE u 2008/633/ĠAI (ĠU L 135, 22.5.2019, p. 27).
         
            (9)  Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39).
         
            (10)  Ir-Regolament (UE) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU L 119, 4.5.2016, p. 1).
         
            (11)  Id-Direttiva (UE) 2016/680 tal-Parlament Ewropew u tal-Kunsill tas-27 ta’ April 2016 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-awtoritajiet kompetenti għall-finijiet tal-prevenzjoni, l-investigazzjoni, is-sejbien jew il-prosekuzzjoni ta’ reati kriminali jew l-eżekuzzjoni ta’ pieni kriminali, u dwar il-moviment liberu ta’ tali data, u li tħassar id-Deċiżjoni Qafas tal-Kunsill 2008/977/ĠAI (ĠU L 119, 4.5.2016, p. 89).
         
            (12)  ĠU C 251, 28.6.2021, p. 7